Predhovor

Projekt Ráchelina vinica je výnimočným prepojením uzdravovania psychickej, sociálnej i spirituálnej dimenzie osobnosti, ktorá bola zasiahnutá traumou z umelej alebo prirodzenej straty nenarodeného dieťatka. V týchto prípadoch, najmä keď sa jedná o interrupciu, je často krát matka, prípadne i otec zasiahnutý bolestnou stratou sprevádzanou neutíchajúcimi pocitmi viny, prázdnoty a duchovnej vyprahnutosti. V mnohých prípadoch sa životy týchto ľudí končia z kresťanského pohľadu veľmi tragicky, najmä vtedy, ak sa im neposkytne pomoc smerujúca do každej oblasti ich zraneného JA. Projekt Ráchelina vinica je prepracovanou terapeutickou intervenciou, ktorá vychádza z psychologických poznatkov aplikovaných v tesnom prepojení s evanjeliom. Je to trojdňové psychoterapeuticko-spirituálne stretnutie, ktorého výsledkom je psychické i duchovné uzdravenie nie len zranení súvisiacich s traumou straty bábätka, ale aj iných životných strát, problémov a bolestných situácií. Výsledkom je prijatie svojho dieťatka matkou, otcom alebo aj iným príbuzným a jeho odovzdanie Bohu. Nevyhnutnou súčasťou terapeutického tímu je z týchto dôvodov nie len klinický psychológ alebo psychoterapeut, ale aj katolícky kňaz, ktorého prítomnosť a aktívna účasť na celom procese uzdravovania vytvára a zabezpečuje najpodstatnejšiu časť, ktorou je duchovné uzdravenie človeka.

Ak pracujeme len s psychoterapiou, môžeme očakávať dlhé mesiace terapeutických stretnutí, ale ak pracujeme komplexne, cieľ uzdravenia dosiahneme za pár dní. Projekt Ráchelina vinica vrelo odporúčam a som veľmi šťastná, že môžem byť súčasťou terapeutického tímu.

Doc. PhDr. Mgr. Patricia Dobríková, PhD.et PhD.

Klinický psychológ